EL Επίσημη Εφημερίδα της Ευρωπαϊκής Ένωσης C 73/15

Τελική έκθεση του συμβούλου ακροάσεων (1)

COMP/39.847 — E-BOOKS

2013/C 73/06

(1) Η παρούσα διαδικασία αφορά ορισμένες, κατά τους ισχυρισμούς, εναρμονισμένες πρακτικές όσον αφορά την πώληση ηλεκτρονικών βιβλίων σε καταναλωτές.

(2) Τον Μάρτιο του 2011, η Επιτροπή πραγματοποίησε αιφνιδιαστικούς ελέγχους δυνάμει του άρθρου 20 παράγραφος 4 του κανονισμού (ΕΚ) αριθ. 1/2003 (2), στα γραφεία διαφόρων εκδοτικών οίκων στον ΕΟΧ.

(3) Την 1η Δεκεμβρίου 2011, η Επιτροπή κίνησε διαδικασία δυνάμει του άρθρου 11 παράγραφος 6 του κανονισμού (ΕΚ) αριθ. 1/2003 και του άρθρου 2 παράγραφος 1 του κανονισμού (ΕΚ) αριθ. 773/2004 (3) της Επιτροπής, κατά πέντε εκδοτικών οίκων (4), καθώς και κατά της Apple Inc..

(4) Στις 13 Αυγούστου 2012, η Επιτροπή εξέδωσε προκαταρκτική αξιολόγηση σύμφωνα με το άρθρο 9 παράγραφος 1 του κανονισμού (ΕΚ) αριθ. 1/2003 όσον αφορά τη συμπεριφορά τεσσάρων εκδοτικών οίκων (Hachette, Harper Collins, Holtzbrinck/Macmillan, Simon & Schuster), καθώς και της Apple σχετικά με την πώληση ηλεκτρονικών βιβλίων σε καταναλωτές. Κατά την προκαταρκτική αξιολόγηση, η Επιτροπή έκρινε ότι, όσον αφορά την πώληση ηλεκτρονικών βιβλίων, η ταυτόχρονη απόφαση των τεσσάρων εκδοτικών οίκων και της Apple να στραφούν από το μοντέλο χονδρικής στο μοντέλο αντιπροσωπείας, εφαρμόζοντας τους ίδιους βασικούς όρους σε παγκόσμιο επίπεδο, συνιστά εναρμονισμένη πρακτική με στόχο την αύξηση της λιανικής τιμής των ηλεκτρονικών βιβλίων ή την παρεμπόδιση του καθορισμού χαμηλότερων τιμών για αυτά εντός του ΕΟΧ, κατά παράβαση του άρθρου 101 της ΣΛΕΕ και του άρθρου 53 της συμφωνίας ΕΟΧ.

(5) Οι προαναφερθέντες τέσσερις εκδοτικοί οίκοι, καθώς και η Apple, προσφέρθηκαν να αναλάβουν δεσμεύσεις με σκοπό την άρση των επιφυλάξεων της Επιτροπής (5). Στις 19 Σεπτεμβρίου 2012, η Επιτροπή δημοσίευσε ανακοίνωση στην Επίσημη Εφημερίδα της Ευρωπαϊκής Ένωσης σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003, στην οποία συνοψίζονται η υπόθεση και οι δεσμεύσεις και με την οποία καλούσε τους τρίτους ενδιαφερομένους να υποβάλουν τις παρατηρήσεις τους σχετικά με την πρόταση (6). Η έρευνα αγοράς επιβεβαίωσε ότι οι δεσμεύσεις είναι κατάλληλες για την άρση των επιφυλάξεων της Επιτροπής όσον αφορά τον ανταγωνισμό.

(6) Στην απόφασή της σύμφωνα με το άρθρο 9 παράγραφος 1 του κανονισμού (ΕΚ) αριθ. 1/2003, η Επιτροπή καθιστά τις δεσμεύσεις που προσέφεραν οι πέντε επιχειρήσεις δεσμευτικές για αυτές, και καταλήγει στο συμπέρασμα ότι, υπό το πρίσμα των δεσμεύσεων που προσφέρθηκαν, δεν υφίστανται πλέον λόγοι για τη λήψη μέτρων από την πλευρά της, και ως εκ τούτου η διαδικασία στην παρούσα υπόθεση θα πρέπει να περατωθεί.

(7) Επειδή η Pearson, μητρική εταιρεία του ομίλου Penguin δεν έχει προσφερθεί να αναλάβει δεσμεύσεις, η Επιτροπή εξακολουθεί να διερευνά τη συμπεριφορά της Pearson και τη συμβατότητά της με το άρθρο 101 της ΣΛΕΕ και το άρθρο 53 της συμφωνίας ΕΟΧ.

(8) Δεν έλαβα οιοδήποτε αίτημα ή καταγγελία από κανένα από τα μέρη της διαδικασίας στην παρούσα υπόθεση (7). Κατά συνέπεια, θεωρώ ότι έχει γίνει σεβαστή η αποτελεσματική άσκηση των διαδικαστικών δικαιωμάτων όλων των συμμετεχόντων στην παρούσα υπόθεση.

Βρυξέλλες, 27 Νοεμβρίου 2012. Michael ALBERS

(1) Σύμφωνα με τα άρθρα 16 και 17 της απόφασης 2011/695/ΕΕ του προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός του Συμβουλίου (ΕΚ) αριθ. 1/2003, της 16 Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (ΕΕ L 123, της 27.4.2004, σ. 1).

(4) Οι πέντε εκδοτικού οίκοι είναι οι εξής: Hachette Livre SA, HarperCollins Publishers, L.L.C. και HaperCollins Publishers Limited, Georg von Holtzbrinck GmbH & Co. KG και Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd και Simon & Schuster Digital Sales, Inc. και Pearson Plc.

(5) Οι δεσμεύσεις που προσφέρθηκαν να αναλάβουν οι τέσσερις εκδοτικοί οίκοι και η Apple είναι διαθέσιμες στη διεύθυνση http://ec.europa.eu/competition/elojade/isef/case_details.cfm?proc_code=1_39847

(6) Ανακοίνωση της Επιτροπής που δημοσιεύθηκε σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 του Συμβουλίου στην υπόθεση COMP/39.847/E-BOOKS (κοινοποιηθείσα υπό τον αριθμό C(2012) 6552) (ΕΕ C 283 της 19.9.2012, σ. 7).

(7) Σύμφωνα με το άρθρο 15 παράγραφος 1 της απόφασης 2011/695/ΕΕ, οι διάδικοι που προσφέρονται να αναλάβουν δεσμεύσεις σύμφωνα με το άρθρο 9 του κανονισμού (ΕΚ) αριθ. 1/2003, δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας προκειμένου να εξασφαλιστεί η αποτελεσματική άσκηση των διαδικαστικών τους δικαιωμάτων.